Ronald Koeman

Ronald Koeman (født 21. marts 1963 i Zaandam, Holland) er en tidligere hollandsk fodboldspiller og træner. Han var som midterforsvarer en vigtig del af det legendariske FC Barcelona-mandskab fra starten af 1990'erne, samt for Hollands landshold. Han spillede desuden for alle de tre hollandske storklubber, Ajax Amsterdam, PSV Eindhoven samt Feyenoord Rotterdam, og gennem karrieren har han vundet talrige titler som både spiller og træner. 

Som træner har en stået i spidsen for bl.a. AFC Ajax, PSV, Everton, Barcelona og det hollandske landshold. 

Han er lillebror til en anden tidligere hollandsk landsholdspiller, Erwin Koeman.

Klubkarriere

FC Groningen 
Koeman startede sin professionelle karriere i 1980, hvor han skrev kontrakt med nordhollandske traditionsklub FC Groningen. Her tilbragte han de første tre år af sin karriere, og hans præstationer skaffede ham i 1983 både landsholdsdebut samt et skifte til storklubben Ajax Amsterdam.

Ajax Amsterdam 
Koeman tilbragte de følgende tre sæsoner hos hovedstadsklubben, og det var i denne periode at hans karriere for alvor tog fart. Han var med til at gøre holdet til hollandsk mester i 1985, og året efter sikrede man sig landets pokalturnering KNVB Cup. I 1986 valgte han imidlertid at skifte til Ajax' ærkerivaler, PSV Eindhoven.

PSV Eindhoven 
Fra 1986 til 1989 spillede Koeman hos PSV, og opholdet blev præget af adskillige titler og individuelle hædersbevisninger. I alle hans tre sæsoner i klubben vandt holdet Æresdivisionen, og blev i både 1988 og 1989 desuden hollands pokalvinder. Kronen på værket var sejren i Mesterholdenes Europa Cup i 1988, hvor man i finalen besejrede portugisiske Benfica efter straffesparkskonkurrence. Koeman scorede på PSV's første spark i konkurrencen.

Koeman blev under opholdet i PSV kåret til Årets Fodboldspiller i Holland i både 1987 og 1988.

FC Barcelona 
Koemans største tid som fodboldspiller startede da han i 1989 skiftede til den spanske La Liga-storklub FC Barcelona, under ledelse af landsmanden Johan Cruyff. Her var han, blandt andet som holdkammerat med danske Michael Laudrup, bulgareren Hristo Stoichkov, Gheorghe Hagi fra Rumænien samt Romario fra Brasilien, en del af det hold der vandt fire spanske mesterskaber i træk i starten af 1990'erne, og som opnåede et ry som et af de bedste fodboldhold i Europa gennem historien.

Udover de fire mesterskaber, der blev sikret i årene 1991 til 1994, vandt Koeman med Barcelona pokalturneringen Copa del Rey i 1990, tre spanske Super Cup-titler, samt Mesterholdenes Europa Cup og UEFA Super Cup i 1992. Finalen i Mesterholdenes Europa Cup, der i øvrigt var den sidste inden turneringen skiftede navn til UEFA Champions League, blev vundet med 1-0 over italienske UC Sampdoria. Koeman blev matchvinder, da han i anden halvleg af overtiden scorede sejrsmålet direkte på frispark. Netop frisparkene viste sig som en af den hårdtskydende Koemans allerstørste forcer.

Feyenoord 
Efter at have opnået legendestatus på Camp Nou forlod Koeman i 1995 FC Barcelona, og skiftede tilbage til hjemlandet, hvor han skrev kontrakt med Rotterdam-klubben Feyenoord. Her spillede han de sidste to sæsoner af sin aktive karriere, på et tidspunkt hvor han allerede havde trukket sig tilbage fra landsholdet. Han sluttede sin karriere med at have spillet 533 kampe og scoret 193 mål. Dette gør ham til den mest scorende forsvarsspiller nogensinde i fodboldens historie, foran argentineren Daniel Passarella.

Landshold 
Koeman spillede i årene mellem 1983 og 1994 78 kampe for Hollands landshold, hvori han scorede 14 mål. Hans første slutrunde var EM i 1988 i Vesttyskland, hvor han var med til at føre hollænderne frem til deres første titel nogensinde. Han var efterfølgende med til VM i 1990 i Italien og EM i 1992 i Sverige, inden han sluttede sin karriere efter at have ført holdet frem til kvartfinalerne ved VM i 1994 i USA.

Trænerkarriere 
Efter at have indstillet sin aktive karriere i 1997 kastede Koeman sig over trænergerningen, hvor hans første job blev en assistentstilling på det hollandske landshold. Fra 1998 til 2000 var han desuden assistent i sin gamle hjerteklub FC Barcelona, der på dette tidspunkt var under ledelse af Koemans landsmand Louis van Gaal.

I år 2000 fik Koeman sin første stilling som cheftræner, da han fik overdraget ansvaret for Vitesse Arnhem. Efter kun én sæson i klubben blev han dog headhuntet til et job i sin gamle klub Ajax Amsterdam. Her stod han i fire år i spidsen for holdet, og førte i denne periode klubben frem til to hollandske mesterskaber og én pokaltitel. 

Efter at have tilbragt et enkelt skuffende år i portugisiske SL Benfica blev Koeman i 2006 for tredje gang træner for en af sine gamle hold som spiller, da han overtog ansvaret for PSV Eindhoven. Han stod kun i spidsen for holdet en enkelt sæson, og vandt mesterskabet. Derefter kom han til Spanien og var i én sæson træner for Valencia CF. Han hjalp holdet til en Copa del Rey-sejr, men blev alligevel fyret på grund af skuffende resultater i ligaen. 

Efter at Koemans gamle chef i FC Barcelona, Louis van Gaal, i sommeren 2009 forlod klubben, blev Koeman udnævnt til ny træner for AZ Alkmaar. 

Koeman var senest træner for FC Barcelona. Han blev opsagt i oktober 2021 efter svigtende resultater for klubben.

Titler

Titler som spiller 

Æresdivisionen
 1985 med Ajax Amsterdam
 1987, 1988 og 1989 med PSV Eindhoven

KNVB Cup
 1986 med Ajax Amsterdam
 1988 og 1989 med PSV Eindhoven

La Liga
 1991, 1992, 1993 og 1994 med FC Barcelona

Copa del Rey
 1990 med FC BarcelonaMesterholdenes Europa Cup 1988 med PSV Eindhoven
 1992 med FC BarcelonaUEFA Super Cup 1992 med FC Barcelona

 Titler som træner Æresdivisionen 2002 og 2004 med Ajax Amsterdam
 2007 med PSV EindhovenKNVB Cup 2002 med Ajax AmsterdamCopa del Rey'''
 2008 med Valencia CF

Referencer

Eksterne henvisninger 
 

Fodboldspillere fra Holland
Fodboldlandsholdsspillere fra Holland
Fodboldspillere fra FC Groningen
Fodboldspillere fra AFC Ajax
Fodboldspillere fra PSV Eindhoven
Fodboldspillere fra FC Barcelona
Fodboldspillere fra Feyenoord Rotterdam
Fodboldtrænere fra AFC Ajax
Fodboldtrænere fra Valencia CF
Fodboldtrænere fra Feyenoord Rotterdam
Fodboldtrænere fra Southampton F.C.
Fodboldtrænere fra Everton F.C.
Deltagere ved det europæiske mesterskab i fodbold 1988
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994